KIRJALLINEN KYSYMYS P-1261/01 esittäjä(t): Graham Watson (ELDR) komissiolle. Rahoitustuki Itä-Timorille.



Virallinen lehti nro 318 E , 13/11/2001 s. 0230 - 0231



KIRJALLINEN KYSYMYS P-1261/01 esittäjä(t): Graham Watson (ELDR) komissiolle (19. huhtikuuta 2001) Aihe: Rahoitustuki Itä-Timorille Mitä EU tekee edistääkseen Timorin ihmisten suoraa sitoutumista moniarvoisen demokraattisen yhteiskunnan kehitykseen, kun otetaan huomioon asiaankuuluvan perusrakenteen täydellinen puuttuminen, YK:n läsnäolon huomattava vastustus ja jatkuva yhteisöjenvälinen epäluottamus? Mitä painostuskeinoja komissio voi käyttää edistääkseen protestanttisten ja katolisten yhteisöjen tasavertaista kohtelua? Kun otetaan huomioon raportit, joiden mukaan Timorin sodan aikana tehdyt sotarikokset saattavat jäädä rankaisematta, mitä EU tekee sovintoon tähtäävien toimenpiteiden yhteydessä edistääkseen yleistä luottamusta siihen, että oikeus toteutuu? Onko komissio sitä mieltä, että Etelä-Afrikan mallin mukainen totuus- ja sovintokomissio on tarpeellinen? Christopher Pattenin komission puolesta antama vastaus (7. toukokuuta 2001) Komissio on samaa mieltä arvoisan parlamentin jäsenen kanssa siitä, että moniarvoisuuteen perustuvan demokraattisen yhteiskunnan kehittymistä Itä-Timorissa on tarpeen tukea. Komissio on vahvistanut alueella toteuttamilleen toimille joitakin painopisteitä, jotka on otettu huomioon erillisissä humanitaarista apua, kunnostustoimia ja kehitystä koskevissa hankkeissa: - Syyskuun 1999 väkivaltaisuuksien jälkeen tarvittiin kiireellisesti humanitaarista apua. Euroopan yhteisön humanitaarisen avun toimisto (ECHO) rahoittaa edelleen tätä erityisesti kansanterveyden alalla annettavaa apua. - Itsenäistymisprosessin alusta alkaen tunnustettiin myös, että luotavat uudet hallintorakenteet tarvitsevat apua. Tämän vuoksi komissio on osallistunut Itä-Timorissa toimivan Yhdistyneiden Kansakuntien siirtymävaiheen hallinnon (UNTAET) rahoittamiseen. - Samanaikaisesti komissio on rahoittanut infrastruktuurin kunnostamista ja terveydenhuoltopalvelujen kehittämistä Itä-Timoria varten tarkoitetun avustusrahaston (TFET) kautta. Tälle rahastolle annettiin rahoitusta vuonna 2000, ja vuonna 2001 rahoitusta on tarkoitus jatkaa. - Pitemmän aikavälin kehitysnäkymistä voidaan todeta, että komissio suunnittelee parhaillaan toimia vuosiksi 2002-2006. Erityistä huomiota kiinnitetään niihin aloihin, joilla voidaan saavuttaa mahdollisimman suuri vaikutus todettuihin tarpeisiin nähden ja joilla yhteisön rahoituksen tuoma lisäarvo on mahdollisimman suuri. Sovitun poliittisen aikataulun mukaisesti ensimmäiset demokraattiset parlamenttivaalit on määrä järjestää elokuussa 2001. Komission selvitysryhmä tutustuu parhaillaan tilanteeseen alueella sen määrittämiseksi, miten vaalien järjestämistä voitaisiin tukea. Vaaliprosessin tukeminen voisi olla hyvin tärkeää vakaan demokratian kehittymiseksi Itä-Timorissa. Kysymystä Itä-Timorin aiemmista ihmisoikeusloukkauksista on tarkasteltava laajemmalta kannalta. Itä-Timorin sisäinen tilannehan on sellainen, ettei itätimorilaisilla ole vielä poliittista vastuuta. Itsenäisen Itä-Timorin ensimmäinen hallitus, joka tulee valtaan elokuun 2001 vaalien jälkeen, sitoutuu varmasti tarttumaan esille tuleviin asioihin, ja komissio kannustaa sitä asianmukaisella tavalla sen ponnistuksissa. Uusi hallitus voi tarkastella totuus- ja sovintokomitean perustamista yhdessä muiden vaihtoehtojen kanssa. Toistaiseksi Yhdistyneiden Kansakuntien hallinto pyrkii luonnollisesti kaikin mahdollisin keinoin kohtelemaan oikeudenmukaisesti kaikkia alueen yhteisöjä. Mitä tulee joidenkin Indonesian asevoimien osien ja yksittäisten henkilöiden rooliin Itä-Timorin viime vuosien tapahtumissa, komissio käyttää aktiivisesti kaikkia asianmukaisia yhteyksiä painottaakseen Indonesian hallituksen vastuuta saattaa rikoksentekijät oikeuteen.